**РЕШЕНИЕ № ПВ – 28 – ПР/2016 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становищa от БД ИБР Пловдив и РЗИ Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **„Изпълнение на проект за спортно игрище“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в поземлен имот № 49309.8.104 (УПИ VI-104, кв.43), с. Мулдава, община Асеновград, област Пловдив.

**Възложител:** **Община Асеновград,** ЕИК 000471059, гр. Асеновград, пл. „Академик Николай Хайтов“ №9.

**Характеристика на инвестиционното предложение:**

Инвестиционното намерение на Възложителя е да изгради открито спортно игрище за футбол с размери 35 метра/ 55 метра. В източния край на футболното игрище ще се разположат едностранни трибуни по протежение на тъч линията с 641 номерирани, индивидуално седящи места в 8 реда. В северния край на игрището ще се изгради масивна едноетажна обслужваща сграда с два основни входа – един за спортисти и служебни лица и един за зрители, две съблекални за отбор домакини и отбор гости, помещение за медицинска помощ, помещение за съдии с необходимите баня и тоалетна към тях и санитарни помещения за зрители.

В южната част на имота е предвидено и открито игрище за бадмингтон с размери 13,40 метра/6,10 метра.

За нуждите на инвестиционното предложение ще се обособят 31 паркоместа в западния край на имота.

Транспортният достъп ще се осъществява от съществуващ път, граничещ от запад с имота.

Водоснабдяването на обекта с вода за питейно- битови, противопожарни нужди и за поливане на тревните площи ще се извършва от водопроводната мрежа на населеното място, след изпълнение на водопроводно отклонение с дължина около 105м.

Отпадъчните води от обслужващата сграда ще се включат в локална ПСОВ за битови отпадни води. След пречистването им ще се обединят с дъждовни и дренажни води и ще се включат в съществуваща шахта и бетонов канал. Бетоновият канал ще отвежда водите в дере, включващо се в по- голямо дере, заустващо в язовир „40-те извора”.

Инвестиционното предложение попада в обхвата на т.10, буква „б” от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имотът не попада в границите на защитени зони от мрежата „НАТУРА 2000“ и в защитени територии, съгласно *Закона за защитените територии.* Най-близо до местоположението на предвиденото за реализиране инвестиционно предложение е разположена защитена зона BG0001031 “Родопи-Средни” за опазване на природните местообитания и на дивата флора и фауна, приета с Решение на Министерски съвет №661/16.10.2007г. (ДВ бр.85/2007г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от *Закона за биологичното разнообразие.*

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба на инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Инвестиционното предложение ще се реализира в имот с площ 4964 кв.м и предвижда застроена площ от 522,60 кв.м и футболен терен 2280 кв.м. Строителството ще се осъществи по традиционен монолитен начин, като не се очакват отрицателни въздействия върху компонентите на околната среда.

* Всички дейности, по време на строителството на обекта, ще се осъществяват в границите на предвидената за реализация територия и няма да е необходимо използване на допълнителни площи.
* Дискомфорт за околната среда е вероятен по време на строителните дейности, свързан предимно с повишени нива на шум и прах, който дискомфорт ще бъде локален, временен в рамките на разглежданата площадка.
* По време на строителните дейности ще се генерират различни по вид и количество отпадъци. Организацията по събирането и извозването на отпадъците от различно естество по време на строителството и експлоатацията, ще се извършва, съобразно нормативните изисквания на *Закона за управление на отпадъците.*

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

● Имотът, в който ще се реализира инвестиционното намерение е с НТП „Спортно игрище“, разположен в северната част на с.Мулдава, Община Асеновград в непосредствена близост до иглолистна гора, разполагащ с необходимите комуникации.

* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.

**III. Способността за асимилация на екосистемата в естествената околна среда**:

* Реализацията на инвестиционното предложение ще бъде извън границите на защитени зони, съгласно чл. 5 от *Закона за биологичното разнообразие* и извън границите на защитени територии, съгласно *Закона за защитените територии.* С реализацията на инвестиционното предложение не се очаква унищожаване, увреждане или влошаване състоянието на видове, предмет на опазване на най-близката защитена зона BG0001031 “Родопи-Средни”.
* Реализацията на инвестиционното предложение няма вероятност да доведе до нарушаване на целостта и структурата на защитената зона, както и да окаже въздействие върху природозащитните и цели.
* Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху местообитания и видове, опазвани в най-близко разположената защитена зона.

**IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на изграждането и експлоатацията на горецитираното инвестиционното предложение е ограничен и локален в рамките на площадката.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* С писмо изх. № КД-04-434/15.01.2016г. БД ИБР Пловдив е дала заключение за допустимост на инвестиционното предложение от гледна точка на постигане на целите на околната среда и мерките за постигане на добро състояние на водите, като е определила степента на въздействие от реализацията на ИП върху водите и водните екосистеми, като незначителна.
* Строителната площадка ще бъде ограничена по размер. Организацията и технологията на строителните работи при изграждането на обекта, ще бъде съобразена с теренните условия и връзката с останалите инфраструктурни елементи.
* С писмо изх. № 1439/01.03.2016г. РЗИ - Пловдиве определила липсата на здравен риск за населението при реализация на инвестиционното намерение.

**V. Обществен интерес към предложението за строителство, дейности или технологии :**

Осигурен е обществен достъп до информацията по приложение № 2 по реда на чл.6, ал.9 и ал.10 от Наредбата за ОВОС. Община Асеновград и кметство с.Мулдава са информирали РИОСВ- Пловдив, за липса на постъпили възражения относно инвестиционното предложение.

* Към момента на издаване на настоящото решение в РИОСВ Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**При следното условие:**

Да се проведе процедура в БД ИБР Пловдив по издаване на разрешително за ползване на воден обект, съгласно чл.46, ал.1, т.3 от Закона за водите.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 11.03.2016г.**

*Директор на РИОСВ - Пловдив*